《天池寺》
明代·张时彻

我向空中拾瑶草，翩翩使节来何好。
白云迷路合复开，星河挂户夜长晓。
朝来风雨暮来晴，曲岭回回碧草迎。
芙蓉昼见金银气，宝塔宵看舍利明。
文殊台前百尺松，枝枝诘曲盘虬龙。
松根云雾须臾起，化作天边千万峰。
滚滚长江白练飞，岩石壁青天围。
神仙洞口一经过，丹砂却上绿萝衣。
夜半山腰震雷起，白龙下饮天池水。
俄然吐作山下云，疾风化雨三千里。

作者简介：（1500—1577）浙江鄞县人，字维静，一字九一，号东沙。受业于族子张邦奇，治程朱学。嘉靖二年进士。历官福建、云南、山东、湖广、四川，所至有政绩，终官南京兵部尚书。五十三岁罢官里居。寄情文酒而不忘用世之志。有《明文范》、《善行录》、《救急良方》、《芝园定集》。